སྔགས་སྲུང་མའི་གསོལ་བསྡུས་བཞུགས་སོ། །སྭ་བྷ་ཝས་སྦྱངས། མ་སྐྱེས་སྟོང་པའི་ངང་ཉིད་ལས། །མ་འགགས་རང་མདུན་སྐད་ཅིག་གིས། །མ་གཅིག་ཤེས་རབ་ཕར་ཕྱིན་མ། །མ་མོ་ཁྲོས་མ་སྔགས་བསྲུང་མ། །མ་མ་ཨེ་ཀ་ཛཱ་ཏི་མ། །མ་བྱས་དབྱིངས་ཀྱི་རལ་གཅིག་མ། །མ་ལུས་གཟིགས་པའི་སྤྱན་གཅིག་མ། །མ་རིག་གཅོད་པའི་ཚེམས་གཅིག་མ། །མ་མོ་ཆེན་མོ་རྐང་གཅིག་མ། །མ་མོའི་ཆས་དང་ཕྱག་མཚན་སོགས། །མ་འདྲེས་གསལ་ལས་འོད་འཕྲོས་པས། །མ་བཅོས་དོན་གྱི་འོག་མིན་དང༌། །མ་ཚོགས་མཁའ་འགྲོ་འདུ་བའི་ཞིང༌། །མ་ངེས་གནས་ཡུལ་དུར་ཁྲོད་ནས། །མ་ཡི་སྤྲུལ་འཁོར་རིགས་བཞི་ཡི། །མ་མོ་བྱེ་བར་འབུམ་འབུམ་བཅས། །མ་ལུས་ལུས་པ་མེད་པ་ཡི། །མ་མོ་འཁོར་བཅས་སྤྱན་དྲངས་གྱུར། །སྤྱན་འདྲེན་པ་ནི། མ་བྷྱོཿ མ་ཁྱོད་ཡེ་གསང་ཨེ་ཀློང་ནས། །མ་གཡོས་གཡོ་བ་མི་མངའ་ཡང༌། །མ་ལ་གདུང་བའི་ཡུས་ཀྱིས་འབོད། །མ་གཡེལ་དབྱིངས་ནས་སྐུར་བཞེངས་ལ། །མ་མོ་མི་བཟད་འཁོར་དང་བཅས། །མ་ཐོགས་མྱུར་དུ་གཤེགས་སུ་གསོལ། །ཞེས་སྤྱན་འདྲེན་ནས་ཛ་ཧཱུཾ་བཾ་ཧོས་གཉིས་མེད་དུ་བསྲེས། །ས་མཱ་ཡ་ཧཱུཾ་གིས་དམ་ལ་བཞག མཆོད་པ་ནི། མ་བྷྱོཿམ་ཁྱོད་དགྱེས་པའི་མཆོད་པ་ནི། །མ་ནོར་གཞུང་བཞིན་བདག་གིས་འབུལ། །མ་དྲས་བྷན་དྷའི་སྣོད་ནང་དུ། །མ་ཆགས་རཀྟའི་སྐྱེམས་ཕུད་དང༌། །མ་བསླད་གཙང་སྦྱར་བ་ལིངྟ། །མ་ཉམས་ཕུད་ཀྱི་མཆོད་པ་འབུལ། །མ་སྤངས་འདོད་པའི་ཡོན་ཏན་དང༌། །མ་རུངས་གདུག་པའི་སྲོག་དབུགས་སོགས། །མ་ཚང་མེད་པའི་མཆོད་སྤྲིན་གྱིས། །མ་མོ་འཁོར་བཅས་དགྱེས་པར་རོལ། །མ་མ་ཏྲི་བྷྱོཿ ས་པཱ་རི་ཝ་རེ་ཨི་དཾ་བ་ལིངྟ་ཁ་ཁ་ཁཱ་ཧི་ཁཱ་ཧི། ཞེས་ལན་གསུམ་གྱིས་གཏོར་མ་འབུལ། བསྟོད་པ་ནི། མ་བྷྱོཿ མ་བརྒྱའི་ནང་ནས་མ་གཅིག་མ། །མ་ལྟར་བརྩེ་བའི་དྲིན་ཅན་མ། །མ་མོའི་གཙོ་མོ་སྔགས་བསྲུང་མ། །མ་ཁྱོད་འཁོར་འདས་ཀུན་གྱི་གཞི། །མ་དང་རང་སེམས་གཉིས་མེད་ཀྱང༌། །མ་རྟོགས་འཁྲུལ་པའི་སྣང་ངོ་རུ། །མ་ལུས་བདེ་སྡུག་མཚན་མ་ཀུན། །མ་གཅིག་ཁྱོད་མཐུར་ཤེས་པས་བསྟོད། །མ་ལ་མཐུ་དང་སྟོབས་མངའ་བས། །མ་འོངས་ལས་བྱ་གང་ལ་ཡང༌། །མ་ཁྱོད་བཏང་སྙོམས་མ་བཞུགས་པར། །མ་ཡིས་བུ་ལ་བྱ་བ་ལྟར། །མ་བཅོལ་བ་ཡང་ཅི་བསམ་ཀུན། །མ་འགྱངས་འགྲུབ་པའི་ཕྲིན་ལས་མཛོད།། །།ཅེས་པའང་སློབ་མཆོག་དམ་པ་སངས་རྒྱས་བསྟན་འཕེལ་གྱི་བཀའ་བཞིན་ཀུན་གླིང་དུ་དགེ་རིན་པས་སོ།། །།༄། ར་བྲག་པའི་གསོལ་བསྡུས་ནི། ཀྱཻ། སྲིད་གསུམ་དྲེགས་པ་ཀུན་གྱི་སྡེ་དཔོན་ཆེ། །མི་བཟད་དྲག་ཤུལ་ཆེན་པོའི་སྟོབས་འཆང་བ། །དགྲ་ལྷའི་རྒྱལ་པོ་ལྷ་ཆེན་ར་བྲག་པ། །འཁོར་དང་བཅས་པ་གནས་འདིར་གཤེགས་སུ་གསོལ། །དེང་འདིར་མཆོད་གཏོར་ཕུན་ཚོགས་འདོད་དགུའི་དཔལ། །མ་ཚང་མེད་པ་སྔགས་རྒྱ་ཏིང་འཛིན་གྱིས། །ལེགས་པར་སྤྲུལ་ནས་མཁའ་ཁྱབ་སྤེལ་བ་འདིས། །ཁྱོད་ཀྱི་ཐུགས་དམ་གཉེན་པོ་སྐོང་མཛོད་ལ། །འཇིག་རྟེན་ཀུན་ཏུ་བདེ་ལེགས་འབྱུང་བ་དང༌། །སངས་རྒྱས་བསྟན་པ་ཕྱོགས་བཅུར་རྒྱས་པ་དང༌། །བདག་ཅག་མི་མཐུན་འགལ་རྐྱེན་ཞི་བ་དང༌། །མཐུན་རྐྱེན་བསམ་དོན་ཡིད་བཞིན་འགྲུབ་པར་མཛོད། །ཅེས་པའང་དགེ་རིན་པས་སོ།། །།ཧཱུཾ་མགོན་གྱི་གསོལ་བསྡུས་ནི། ཧཱུྃ། རང་བཞིན་ཤེས་པའི་ཧཱུཾ་གི་ང་རོ་ཡིས། །གཟུང་འཛིན་རྟོག་པའི་བྲག་རི་རལ་པའི་ཚེ། །ཆོས་ཟད་ཀློང་དུ་ལྷ་འདྲེ་མི་དམིགས་ཀྱང༌། །མ་རྟོགས་འགྲོ་ངོར་ཆུ་ཟླའི་རོལ་གར་གྱིས། །རྩལ་སྣང་ཅི་ཡང་འཆར་བའི་མཐུ་སྟོབས་ཅན། །ཀླུ་བདུད་མགོན་པོ་འཁོར་བཅས་གནས་འདིར་གཤེགས། །སྔགས་དང་ཏིང་འཛིན་ཕྱག་རྒྱས་བྱིན་བརླབས་པའི། །མཆོད་གཏོར་ཡོ་བྱད་རྒྱ་མཚོ་འབུལ་གྱིས་བཞེས། །གྲུབ་པའི་བསྟི་གནས་གདན་ས་རིན་སྤུངས་ཀྱི། །བསྟན་དང་དེ་འཛིན་སྡེ་དང་བཅས་པ་ལ། །ཉིན་མཚན་གཡེལ་བ་མེད་པའི་སྲུང་སྐྱོབས་ཀྱི། །བྱང་ཆུབ་སྒྲུབ་པའི་ལམ་གྱི་སྡོང་གྲོགས་མཛོད། །ཅེས་པའང་དགེ་རིན་པས་སོ།། །།བག་ཡོད་པའི་གསོལ་བསྡུས་ནི། ཀྱཻ། འབྲུག་སྒོམ་རྗེ་སོགས་གོང་མ་ན་རིམ་གྱི། །སྒྲུབ་གནས་ཁྱད་དུ་འཕགས་པ་སྒྲུབ་པའི་ཞིང༌། །རྟ་མགྲིན་རང་བྱོན་གནས་ཀྱི་བདག་པོ་ཆེ། །བག་ཡོད་བཙན་རྒོད་འཁོར་བཅས་གཤེགས་སུ་གསོལ། །འདི་ནང་སྔགས་རྒྱ་ཏིང་འཛིན་སྤྲིན་ཕུང་ལས། །ཕྱི་ནང་གསང་མཆོད་དབྱར་གྱི་དཔལ་བཞིན་དུ། །འཛད་མེད་ཆར་དུ་བསྙིལ་བའི་མཆོད་གཏོར་འབུལ། །བཞེས་ནས་བཤད་སྒྲུབ་བསྟན་པ་རྒྱ་མཚོས་སྤེལ། །དེ་འཛིན་དཔོན་སློབ་སྡེ་དང་བཅས་པ་རྣམས། །ཐུགས་མཐུན་ཁྲིམས་གཙང་བསླབ་གསུམ་ཡོན་གྱི་ཕྱུག །སྐུ་ཚེ་ཡུན་བརྟན་ཕྲིན་ལས་ཕྱོགས་ཀྱི་མཐར། །རྟག་ཁྱབ་ལྷུན་གྱིས་གྲུབ་པའི་ཕྲིན་ལས་མཛོད། །ཅེས་པའང་དགེ་རིན་པས་སོ། །བསྟན་སྲུང་རྡོ་རྗེ་བྲག་བཙན་དང་སྤུས་མོ་བཙན་གྱི་གསོལ་བསྡུས་བཞུགས། ཧཱུཾ། གྲུབ་པའི་གནས་འདིར་གཉུག་མར་གནས་པ་ཡི། །བཙན་རྒོད་ཆེན་པོ་རྡོ་རྗེ་བྲག་བཙན་དང༌། །སྤུས་མོ་བཙན་རྒོད་ཡབ་ཡུམ་འཁོར་དང་བཅས། །ཐོགས་མེད་རྫུ་འཕྲུལ་སྟོབས་ཀྱིས་འདིར་གཤེགས་ཤིག །དེང་འདིར་རང་རང་ལས་དང་མཐུན་པ་ཡི། །མཆོད་གཏོར་ནམ་མཁའི་མཛོད་དུ་སྤྲུལ་ཏེ་འབུལ། །བཞེས་ནས་གནས་བཞིའི་བདག་པོ་ཁྱེད་རྣམས་ཀྱིས། །གློ་བུར་མགྲོན་དུ་ལྷགས་པ་བདག་ཅག་ལ། །གནས་མགྲོན་དམ་ཚིག་བརྩེ་གདུང་མི་གཡེལ་བར། །བཞེས་བྱས་དུས་དང་གནས་སྐབས་ཐམས་ཅད་དུ། །ཆོས་དང་སྲིད་ཀྱི་ལེགས་ཚོགས་ལྷུན་གྲུབ་སྟེ། །བཤད་སྒྲུབ་བསྟན་པ་རྒྱས་པའི་གྲོགས་མཛོད་ཅིག། །།ཅེས་པའང་བཤད་གྲྭ་པ་རྣམས་ཆ་རྐྱེན་དུ་དགེ་རིན་པས་སོ།། །།